8 jaar ná dogter se moord: ‘Ek wil hom agter tralies sien’Die vermoorde Chantelle Barnard se grafsteen. (Foto: Facebook) Dis agt jaar later, maar vir Suzette Barnard voel haar dogter se dood soos gister. “Ek is ontsettend kwaad, vir almal en vir alles,” sê Barnard. Haar dogter, Chantelle (destyds 20), is in 2011 wreed op ŉ kleinhoewe buite Benoni aan die Oos-Rand verkrag en vermoor. Jurgen Vandekeere, die verdagte wat tereg staan op dié gru-dade, het kort voor sy verhoor spoorloos verdwyn nadat hy op borgtog vrygelaat is. “Daar is nie woorde nie. Die gemis…. As ek êrens loop en ek sien kinders van Chantelle se ouderdom, kry ek ŉ knop in my keel. As ek hoor van iemand wat ŉ troue reël vir hul dogter … dis alles weggeruk.” Chantelle sou in April vanjaar 29 jaar oud geword het. Haar ma besoek haar graf gereeld – vir haar is dit nog ŉ manier om naby haar dogter te wees. “Ek het nie vrede gemaak met haar dood nie. Hoe kan ŉ ma vrede maak as haar kind só weggevat is van haar? Hoe kan ek vrede maak met dié omstandighede? Dit voel of niemand worry nie en asof Chantelle niks beteken het nie. Iemand wat vir hulle [die polisie] net ŉ asemhalinkie was, is onder die mat gevee.” Barnard sê dit ís dalk jare later, maar sy het steeds nie die stryd opgegee om Vandekeere, van wie se skuld sy vas oortuig is, op te spoor nie. Die gesin het onlangs die private speurder Mike Bolhuis aangestel om Vandekeere te probeer opspoor, sodat hy verhoor kan word. “Die ding wat ek die graagste wil sien, is Vandekeere agter tralies,” sê Barnard. Chantelle Barnard. “Ons hele gesin is in stukke geruk, ons lewens was [sedertdien] nooit weer dieselfde nie. As ek nie kan slaap in die aand nie, gaan klim ek in haar bed. Ek trek haar kamer oral saam met my. Dit hou my aan die gang, om haar plekkie by my te hê – dit hou haar by my.” Maroela Media het vroeër berig Vandekeere word daarvan beskuldig dat hy Barnard op 1 April 2011 in sy huis op ŉ hoewe buite Benoni verkrag en vermoor het. Nadat sy verkrag is, is Chantelle keelaf gesny en toe gebad. Barnard het die aand omstreeks 22:00 op haar naakte liggaam op die slaapkamer se vloer afgekom. Vandekeere se pa was die opsigter van ’n woonstel op ’n hoewe in Doreenweg, waar Chantelle saam met haar ma, broer en mansvriend gewoon het. Vandekeere is op die toneel in hegtenis geneem en is later borgtog geweier in die Benoni-streekhof. Hy was ongeveer twee maande in aanhouding toe hy die hooggeregshof gevra het om borgtog, wat toegestaan is. Hy moes op 9 September 2013 weer in die hof verskyn, maar het nooit opgedaag nie en is sedertdien soek. “Die oggend toe ek by die hof kom en die staatsaanklaer sê vir my hy is weg, het ek nie woorde gehad nie. Ek het net vir haar gekyk en gevra: ‘Wat gaan nou van my kind word’?” sê Barnard. Jurgen Vandekeere Barnard glo Vandekeere is steeds in die omgewing waar die moord destyds gepleeg is en het nie die land verlaat nie. Sy hoop ook iemand herken hom tóg op ŉ dag – hier óf dan in die buiteland – en dat dit weer tot sy inhegtenisneming sal lei. Barnard sê volgens haar inligting word Vandekeere nêrens op die polisie se databasis as ŉ sogenaamde gesoekte persoon aangedui nie. Maroela Media het navraag hieroor aan die polisie gerig en wag op terugvoer. “Ek gesels nog met haar, sy is nog altyd daar vir my. Ek sal haar nóóit vergeet nie. Hoe kan jy? Hoe kan jy iemand vergeet wat so mooi van binne en buite was? “My kind het my net vreugde verskaf. Dis alles weggeruk.”